สกู๊ป : ประชาชนไม่หวั่นขึ้นราคาเรือโดยสาร
จากสถานการณ์ราคาขายปลีกน้ำมันดีเซลที่ยังคงอัตราสูงกว่าลิตรละ 25 บาท ติดต่อกันกว่า 10 วัน ทำให้กรมเจ้าท่าประกาศขึ้นค่าโดยสารเรือทุกประเภท ตั้งแต่วันนี้เป็นต้นไป ด้านผู้ใช้บริการเรือโดยสารบอกว่าไม่ได้กังวลกับราคาที่ปรับขึ้น เนื่องจากอัตราที่เพิ่มขึ้นยังอยู่ในอัตราที่รับได้ เมื่อเทียบกับความสะดวกและรวดเร็วที่ได้รับ 


แม้จะเป็นวันแรกที่เรือโดยสารจะปรับขึ้นราคา แต่ประชาชนยังเลือกใช้บริการอย่างต่อเนื่อง เพราะเรือโดยสารยังเป็นหนึ่งในเส้นทางสำคัญของการคมนาคมขนส่งในกรุงเทพมหานครและปริมณฑล ที่ยังได้รับความนิยมอยู่ เพราะสามารถย่นระยะเวลาในการเดินทางได้เป็นอย่างดี ท่ามกลางวิถีชีวิตคนกรุงที่ต้องเผชิญกับรถติดหนัก โดยเฉพาะในชั่วโมงเร่งด่วน

แต่เนื่องจากราคาน้ำมันดีเซลในปัจจุบัน อยู่ที่ลิตรละ 25.19 บาท ซึ่งกรมเจ้าท่าได้อาศัยประกาศคณะกรรมการเพื่อพิจารณาเกี่ยวกับเรือเดินประจำทาง ลงวันที่ 25 กันยายน 2559 ว่า หากราคาน้ำมันดีเซลสูงกว่าลิตรละ 25.01 บาท ติดต่อกัน 10 วัน สามารถให้ผู้ประกาศการขึ้นค่าโดยสารได้

สำหรับอัตราการปรับปรุงค่าโดยสาร มีผลบังคับใช้ตั้งแต่วันนี้เป็นต้นไป โดยค่าโดยสารเรือด่วนเจ้าพระยาและเรือคลองแสนแสบปรับขึ้นเที่ยวละ 1 บาท ซึ่งในมุมมองประชาชนผู้ใช้บริการเรือโดยสารคลองแสนแสบอยู่เป็นประจำ มองว่าเป็นอัตราที่รับได้ เนื่องจากเป็นการซื้อความสะดวกสบายและหลีกเลี่ยงการจราจรที่ติดขัดบนท้องถนน


ไม่ต่างจากผู้ใช้บริการเรือข้ามฟากเเม่น้ำเจ้าพระยา มองว่ายังสามารถรับได้กับการปรับอัตราค่าโดยสารตามสถานการณ์ราคาน้ำมันดีเซลอยู่แล้ว ซึ่งในอนาคตหากราคาน้ำมันดีเซลลดลง ราคาค่าโดยสารก็จะถูกปรับลงตามกลไกของการประกอบธุรกิจ ซึ่งหลังจากนี้แม้ว่าจะต้องจ่ายเพิ่มขึ้นเที่ยวละ 50 สตางค์ก็ตาม แต่หากคำนึงถึงความสะดวกสบายและความรวดเร็ว ก็ไม่มีผลกระทบ


สำหรับค่าโดยสารเรือทุกประเภทจะถูกควบคุมโดยกรมเจ้าท่า กระทรวงคมนาคม เพื่อให้ผู้โดยสารไม่ต้องแบกรับภาระที่มากเกินไป โดยเรือประจำทางอัตราค่าโดยสารจะไม่เกิน 9-13 บาท ส่วนเรือด่วนพิเศษ ธงส้ม อัตราค่าโดยสารไม่เกิน 15 บาท เรือด่วนพิเศษ ธงเหลือง ราคาไม่เกิน 20 บาท ส่วนเรือด่วนธงเขียว จะอยู่ที่ ราคา 13-32 บาท ราคาค่าเรือโดยสารในคลองแสนแสบที่วิ่งตั้งแต่ท่าเรือวัดศรีบุญเรืองไปจนถึงท่าเรือผ่านฟ้าลีลาศ จะอยู่ที่ 9-19 บาท และสุดท้ายเรือโดยสารข้ามฟาก อยู่ที่ราคา 3.50 - 6 บาท ซึ่งราคาปัจจุบันอยู่ที่ 4.50 บาท

ทั้งนี้หากในอนาคตราคาน้ำมันดีเซลลดราคาแล้ว ประชาชนผู้ใช้บริการเรือโดยสารทุกประเภทก็จะประหยัดราคาค่าตั๋วเรือโดยสารลง และกลับมาใช้บริการในราคาอัตราที่ถูกลงต่อไป